Mihir - Októberben népszavazunk a családról
Írta Mihír 2018-09-17 12:47
Nem alkotmányellenes a család meghatározásával kapcsolatos alkotmánymódosító jogszabály, döntött az alkotmánybíróság hétfőn, így az utolsó jogi akadály is elhárult az október 7-ei referendum elől.
A taláros testület döntése tehát azt jelenti, hogy a család alkotmányos meghatározásának módosításáról október 7-én népszavazást tartanak Romániában.
A népszavazás akkor érvényes, ha a választói névjegyzékben szereplő polgárok legkevesebb 30 százaléka részt vesz rajta. Ez 5 675 249 szavazatot jelent.
További követelmény, hogy a leadott szavazatok legkevesebb egynegyedének érvényesnek kell lennie.
Igenre buzdít az MPP
A házasság és a család alkotmányos megerősítésére buzdított állásfoglalásában a Magyar Polgári Párt (MPP). A dokumentumban az MPP leszögezte: a családot az élet legtermészetesebb közösségének, a társadalom legősibb, alapvető elemének tartja, amely önmagában hordja célját és igazolását.
„A társadalom sejtjét a férfi és nő házassága révén létrejött család képezi, amely igazodik a teremtés rendjéhez is” – szögezte le az MPP.
Az MPP arra kér minden keresztény magyar embert, hogy október 7-én, hitéhez és az alapértékekhez igazodva, erősítse meg mindezt szavazatával is, a család meghatározásáról szóló népszavazáson - fűzte hozzá a párt állásfoglalásában.
Az RMDSZ még nem foglalt állást a népszavazás kérdésében. Porcsalmi Bálint, a szövetség ügyvezető elnöke a Maszol.ro portálnak adott interjúban kijelentette: a család meghatározásához kapcsolódó alkotmánymódosítás jogi értelemben fölösleges és értelmetlen, társadalmi szempontból kirekesztő, politikai szempontból pedig káros és hamis, ezért nem fog részt venni ezen.
csalad, nepszavazas, referendum, azonos nemuek, alkotmanymodositas,